Poštovane dame i gospodo narodni poslanici, dozvolite mi, pre svega, da vam zaželim dobrodošlicu na Prvo redovno zasedanje u ovoj godini. Otvaram Prvu sednicu Prvog redovnog zasedanja Narodne skupštine Republike Srbije u 2006. godini. Na osnovu službene evidencije o prisutnosti narodnih poslanika, konstatujem da sednici prisustvuju 62 narodna poslanika. Pre nego što pređemo na dnevni red, dozvolite mi da na osnovu predloga poslaničke grupe Socijalističke partije Srbije, a povodom smrti ranijeg predsednika Republike Srbije i Savezne Republike Jugoslavije, Slobodana Miloševića, odamo počast minutom ćutanja. Pozivam vas da minutom ćutanja odamo počast Slobodanu Miloševiću. Slava mu. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Imajući u vidu da je prijavljeno 62 za današnju sednicu, konstatujem da ne postoji dovoljan broj za početak sednice Skupštine i shodno članu 86. stav 2. Poslovnika Narodne skupštine, odlažem sednicu za jedan sat. [[Posle pauze – 11,35.]] Dozvolite mi, dame i gospodo narodni poslanici, da nastavimo rad posle pauze. Nastavljamo Prvu sednicu Prvog redovnog zasedanja Narodne skupštine Republike Srbije u 2006. godini. Ponavljam da na osnovu službene evidencije sada imamo 188 prisutnih narodnih poslanika u Skupštini Srbije. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Zahvaljujem se. S obzirom da imamo dovoljan broj prisutnih narodnih poslanika za nastavak rada Prve sednice Prvog redovnog zasedanja, konstatujem da je primenom elektronskog sistema za glasanje utvrđeno da je u sali prisutno 110 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Konstatujem da je primenom elektronskog sistema za glasanje utvrđeno da ima 112 narodnih poslanika. Obaveštavam vas da nemamo ni jednog prijavljenog da je sprečen, svi su tu. Saglasno članu 85. stav 4. Poslovnika Narodne skupštine, obaveštavam vas da sam ovu sednicu sazvao izuzetno za ponedeljak, 20. mart 2006, i odložio za ponedeljak, 27. mart 2006. godine, zbog zahteva poslaničke grupe SPS povodom smrti predsednika SPS-a. Primili ste ostavku Gorana Ilića na funkciju narodnog poslanika u Narodnoj skupštini Republike Srbije i izveštaj Administrativnog odbora Narodne skupštine Republike Srbije povodom razmatranja ove ostavke, sa predlogom da Narodna skupština, na osnovu člana 88. stav 1. tačka 2. i st. 2. i 3. Zakona o izboru narodnih poslanika, konstatuje prestanak mandata narodnom poslaniku Goranu Iliću, danom podnošenja ostavke. Saglasno članu 88. stav 1. tačka 2. i st. 2. i 3. Zakona o izboru narodnih poslanika, Narodna skupština na predlog Administrativnog odbora konstatuje da je prestao mandat pre isteka vremena na koje je izabran narodnom poslaniku Goranu Iliću, izabranom sa izborne liste DSS - Vojislav Koštunica. Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini Republike Srbije. Po Poslovniku, narodni poslanik Ivica Dačić.
Nadam se, gospodine Anđelkoviću, da je utvrđen kvorum. Utvrđen je kvorum pre nego što ste vi ušli. Dame i gospodo narodni poslanici, kao što znate, SPS je uputila zahtev predsedniku Narodne skupštine Republike Srbije i predsednicima poslaničkih grupa da se pre početka Prve sednice Prvog redovnog zasedanja, danas, 27. marta, u 10,00 sati, minutom ćutanja oda pošta nedavno preminulom predsedniku SPS-a i nekadašnjem predsedniku Republike Srbije i SR Jugoslavije Slobodanu Miloševiću. Meni je žao i nama je svima žao što jutros u 10,00 sati, kada je trebalo da počne Prva sednica Prvog redovnog zasedanja, ostali narodni poslanici nisu bili prisutni. Takođe, mi želimo da izrazimo najoštriji protest, jer RTS u direktnom prenosu Skupštine nije uopšte prikazala poslanike SPS-a, već je naprotiv prikazala praznu salu. Želimo i tražimo od odgovarajućih organa Narodne skupštine Republike Srbije da se utvrdi odgovornost, da direktor RTS-a podnese Skupštini izveštaj zbog čega je to tako i da se kazne odgovorna lica. Takođe, kao što znate, imajući u vidu da u direktnom prenosu građanima Srbije nije bilo omogućeno da vide poslanike koji su želeli da odaju poštu predsedniku SPS-a i bivšem predsedniku SR Jugoslavije i Srbije, predlažem i tražim od predsedavajućeg da minutom ćutanja odamo poštu preminulom Slobodanu Miloševiću. Hvala.
Molim za minut ćutanja za ubijenog predsednika SPS-a, a ranijeg predsednika Srbije i Jugoslavije, Slobodana Miloševića. Slava mu. Dajem pauzu do sutra u 10,00 sati, a u međuvremenu da RIK izvrši verifikaciju novog mandata u Skupštini Srbije.